Document ID: /roh_data/filtered/fineweb-2-filterrobots_roh.jsonl.gz/16873

Cun concepts communabels da l'Uffizi da construcziun bassa e da l'Uffizi da chatscha e pestga vul il chantun mantegnair ils sistems d'avertiment era suenter che lavurs d'engrondiment vi da la via èn vegnidas fatgas.
Quai per exempel sin la via tranter Tumein e Trin, che vegn per il mument fatga pli segira. Durant quellas lavurs vegn il sistem d'avertiment electronic demontà. Cura che las lavurs èn a fin, duai dar in nov sistem d'avertiment sin in tschancun. Sin il rest vul il chantun chanalisar ils animals cun construir saivs per lung la via.
Sistem avant Sumvitg era ord funcziun l'enviern passà
Durant las lavurs vi da la punt da la Val Mulinaun e la construcziun da la via nova tranter Rabius e Sumvitg è il sistem d'avertiment electronic da selvaschina stà ord funcziun l'enviern passà. Sco Roger Stäubli da l'Uffizi da construcziun bassa ha declerà, mussian las experientschas da l'enviern passà ch'in tal sistem fetschia senn en quest lieu, uschia che quel vegnia puspè reactivà.
Nov sistem curt avant Mustér
L'Uffizi da construcziun bassa è il mument era londervi da megliurar la via principala curt avant il vitg da Mustér sur l'aclaun da Disla. Era en quest lieu saja en collavuraziun tranter ils dus uffizis planisà d'examinar il basegn per in sistem d'avertiment electronic, ha confermà Roger Stäubli da l'Uffizi da construcziun bassa.
RR actualitad 07:00